"Môže to vyzerať ako milá atrakcia, ale pracovať tam s vedomím, že za dverami máte medvedicu s mladými, už také príjemné nie je," posťažoval sa okresný riaditeľ hasičov Ondrej Šproch. Požiarna zbrojnica sídli v areáli Verejnoprospešných prác, čo sú tatranské komunálne služby.
Na dvore majú aj kontajnery s odpadkami, ktorým hladné medvede nedokážu odolať. Ani plot už nie je pre ne prekážkou. "Na ceste v tme som videl mláďa. Vzápätí vybehli dve svietiace oči. Matka sa rozbehla chrániť mladé, našťastie som vošiel do zbrojnice," pochválil sa čerstvou príhodou jeden hasič. Podľa hovorcu mesta Tatry Martina Sýkoru sa snažia situáciu riešiť. "Nepomohol nový plot ani sieť na kontajnery, na ktoré chceme teraz namontovať železný kryt. Dúfame, že odolá," vyjadril sa Sýkora.